Title: ประกาศกรมการค้าภายใน เรื่อง กำหนดแบบเครื่องหมายห้ามใช้เครื่องชั่งตวงวัด

ประกาศกรมการค้าภายใน
เรื่อง กำหนดแบบเครื่องหมายห้ามใช้เครื่องชั่งตวงวัด

เพื่อให้การทำเครื่องหมายห้ามใช้เครื่องชั่งตวงวัดของนายตรวจชั่งตวงวัดกรณีพบว่าเครื่องชั่งตวงวัดไม่ถูกต้องหรือมีความเที่ยงของเครื่องผิดเกินอัตราเผื่อเหลือเผื่อขาดตามที่กำหนด
เป็นไปด้วยความเรียบร้อยถูกต้อง และเหมาะสม

อาศัยอำนาจตามความในมาตรา
๕๗ วรรคสี่ แห่งพระราชบัญญัติมาตราชั่งตวงวัด พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติมาตราชั่งตวงวัด
(ฉบับที่ ๓) พ.ศ. ๒๕๕๗ อธิบดีกรมการค้าภายใน จึงออกประกาศ ดังต่อไปนี้

ข้อ ๑[๑]  ประกาศนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ ๒  ให้แบบเครื่องหมายห้ามใช้เครื่องชั่งตวงวัด
ประกอบด้วย บัตรห้ามใช้ร้อยลวดทองแดงแล้วใช้คีมบีบประทับของสำนักงานกลางเป็นตราร่องทั้งสองด้าน
บีบประทับลงบนที่ประทับตราที่เป็นตะกั่วแล้วจะปรากฏเป็นรอยนูนของตัวอักษร ชตว ด้านหนึ่ง
และหมายเลขประจำคีมบีบประทับของสำนักงานกลาง เป็นเลขไทย อีกด้านหนึ่ง
บัตรห้ามใช้ตามวรรคหนึ่ง
ให้เป็นกระดาษการ์ดสีครีมน้ำตาล และมีข้อความพิมพ์เป็นตัวอักษรสีแดง  ทั้งนี้ บัตรห้ามใช้และลักษณะการใช้คีมบีบประทับให้เป็นไปตามแบบท้ายประกาศนี้
กรณีช่องว่างของบัตรห้ามใช้กรอกข้อมูลไม่พอ
ให้ใช้บัตรห้ามใช้ (ใบต่อ)  ทั้งนี้ บัตรห้ามใช้
(ใบต่อ) ให้เป็นกระดาษการ์ดสีขาว และเป็นไปตามแบบท้ายประกาศนี้
เครื่องหมายห้ามใช้เครื่องชั่งตวงวัดตามวรรคหนึ่ง
ต้องมีลักษณะที่ไม่ให้ใช้เครื่องชั่งตวงวัดนั้นได้อีกนอกจากจะต้องทำลายเครื่องหมายห้ามใช้เครื่องชั่งตวงวัดนั้นเสียก่อน

ข้อ
๓  บรรดาเครื่องหมายห้ามใช้เครื่องชั่งตวงวัดที่นายตรวจชั่งตวงวัดทำขึ้น
กรณีพบเครื่องชั่งตวงวัด ไม่ถูกต้องหรือมีความเที่ยงของเครื่องผิดเกินอัตราเผื่อเหลือเผื่อขาดตามมาตรา
๕๗ วรรคหนึ่ง แห่งพระราชบัญญัติมาตราชั่งตวงวัด พ.ศ. ๒๕๔๒ ไว้อยู่ก่อนวันที่ประกาศนี้ใช้บังคับ
และยังอยู่ระหว่างนำเครื่องชั่งตวงวัดไปแก้ไขหรือนำเครื่องชั่งตวงวัดไปให้พนักงานเจ้าหน้าที่ตรวจสอบเพื่อให้คำรับรองใหม่ให้ถือว่าเป็นเครื่องหมายห้ามใช้เครื่องชั่งตวงวัดตามประกาศนี้

ประกาศ ณ
วันที่ ๒๑ กุมภาพันธ์ พ.ศ. ๒๕๖๑
บุณยฤทธิ์
 กัลยาณมิตร
อธิบดีกรมการค้าภายใน

[เอกสารแนบท้าย]

๑.
แบบบัตรห้ามใช้เครื่องชั่งตวงวัด
๒.
ลักษณะการใช้คีมบีบประทับ

(ดูข้อมูลจากภาพกฎหมาย)

ภูมิกิติ/จัดทำ
๑๘
เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๖๖ ง/หน้า ๑๑/๒๑ มีนาคม ๒๕๖๑